《升石窗少憩有得拟书壁间二十六韵》
清代·姚燮

拂落鳌背霆，难悚五丁梦。可惜神火熛，不烧满山葑。

颓㕂缠铁莓，遍扪苦无缝。星尾银的悬，眼矢射誇中。

体重难化云，却步已形众。仰面如有招，试蹈屡投空。

偃身握朽株，鼓气代飞鞚。束志略未坚，糜身徇龙洞。

暂忍罡劫危，居然得骑凤。珠斗垂绮檐，四窗九天贡。

平生局蹐想，未得万里纵。如何居至高，仍为浊岚瞢。

闻有太古猿，骨老不识冻。手摘日月丸，趺坐作珠弄。

寻常仙骑过，但以目遥送。复嫌凡迹来，内关便缄封。

我亦凡世人，未拜上清俸。此境能许安，玉延尚堪种。

短哉蜉蝣心，死为哀乐用。邱墓如积尘，谁与举名恸。

发我离垢怀，远意万峦控。出定泥丸神，依俙碧霄羾。

碧霄多琼楼，眼前问谁从？且席烟萝坪，首枕至虚瓮。

文果绥山桃，丹毬压肩重。听彼幽涧泉，泠泠散清哢。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。